CELEX: 32018R0415
Language: hr
Date: 2018-03-16 00:00:00
Title: Uredba Komisije (EU) 2018/415 оd 16. ožujka 2018. o utvrđivanju dodatnih dužnosti i zadaća referentnog laboratorija Europske unije za konjsku kugu i o izmjeni Priloga II. Direktivi Vijeća 92/35/EEZ, Priloga II. Direktivi Vijeća 2000/75/EZ i Priloga VII. Uredbi (EZ) br. 882/2004 Europskog parlamenta i Vijeća (Tekst značajan za EGP. )

19.3.2018   
            
            
               HR
            
            
               Službeni list Europske unije
            
            
               L 75/18
            
         UREDBA KOMISIJE (EU) 2018/415
   оd 16. ožujka 2018.
   o utvrđivanju dodatnih dužnosti i zadaća referentnog laboratorija Europske unije za konjsku kugu i o izmjeni Priloga II. Direktivi Vijeća 92/35/EEZ, Priloga II. Direktivi Vijeća 2000/75/EZ i Priloga VII. Uredbi (EZ) br. 882/2004 Europskog parlamenta i Vijeća
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 92/35/EEZ od 29. travnja 1992. o utvrđivanju pravila kontrole i mjera suzbijanja konjske kuge (1), a posebno njezin članak 18.,
   uzimajući u obzir Direktivu Vijeća 2000/75/EZ od 20. studenoga 2000. o utvrđivanju posebnih odredaba za kontrolu i iskorjenjivanje bolesti plavog jezika (2), a posebno njezin članak 19. drugi stavak,
   uzimajući u obzir Uredbu (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjeravanja poštivanja propisa o hrani i hrani za životinje te propisa o zdravlju i dobrobiti životinja (3), a posebno njezin članak 32. stavke 5. i 6.,
   budući da:
   
               (1)
            
            
               Člankom 15. Direktive 92/35/EEZ predviđa se imenovanje referentnog laboratorija Europske unije za konjsku kugu u njezinu Prilogu II. te popisivanje njegovih poslova i dužnosti u njezinu Prilogu III.
            
         
               (2)
            
            
               Člankom 16. Direktive 2000/75/EZ predviđa se imenovanje referentnog laboratorija Europske unije za bolest plavog jezika u njezinu Prilogu II. točki A te popisivanje njegovih zadaća u njezinu Prilogu II. točki B.
            
         
               (3)
            
            
               Člankom 32. stavkom 2. Uredbe (EZ) br. 882/2004 utvrđuju se dužnosti referentnih laboratorija Europske unije za sektor zaštite zdravlja životinja. U dijelu II. Priloga VII. toj uredbi navode se referentni laboratoriji Europske unije za zdravlje životinja i žive životinje, uključujući referentni laboratorij Europske unije za konjsku kugu i referentni laboratorij Europske unije za bolest plavog jezika.
            
         
               (4)
            
            
               Budući da je Ujedinjena Kraljevina poslala obavijest o povlačenju na temelju članka 50. Ugovora o Europskoj uniji, laboratorij iz Priloga II. točke A Direktivi 2000/75/EZ morat će prestati djelovati kao laboratorij Europske unije za bolest plavog jezika.
            
         
               (5)
            
            
               Zbog sinergije u području tehničke stručnosti, laboratorijskih kapaciteta i umrežavanja s nacionalnim referentnim laboratorijima koja proizlazi iz genetske i epidemiološke povezanosti konjske kuge i bolesti plavog jezika, referentni laboratorij Europske unije za konjsku kugu iz Priloga II. Direktivi 92/35/EEZ trebao bi preuzeti dužnosti referentnog laboratorija Europske unije za bolest plavog jezika.
            
         
               (6)
            
            
               Laboratorij španjolskog Ministarstva poljoprivrede, ribarstva i hrane Laboratorio Central de Veterinaria - Área de Sanidad Animal (Madrid, Španjolska), koji djeluje kao referentni laboratorij Europske unije za konjsku kugu, trebao bi nastaviti obavljati svoje poslove i dužnosti u skladu s Direktivom 92/35/EEZ te bi uz to trebao preuzeti zadaće referentnog laboratorija Europske unije za bolest plavog jezika predviđene Direktivom 2000/75/EZ.
            
         
               (7)
            
            
               Nadalje, zbog promjene određenih podataka za kontakt referentnog laboratorija Europske unije za konjsku kugu, uključujući promjenu naziva u Laboratorio Central de Veterinaria - Área de Sanidad Animal, Madrid, Španjolska, potrebno je na odgovarajući način izmijeniti Prilog II. Direktivi 92/35/EEZ.
            
         
               (8)
            
            
               Naziv laboratorija koji će obavljati dužnosti referentnog laboratorija Europske unije za konjsku kugu i bolest plavog jezika trebalo bi navesti i kao naziv referentnog laboratorija Europske unije za bolest plavog jezika. Prilog II. točku A Direktivi 2000/75/EZ trebalo bi stoga na odgovarajući način izmijeniti.
            
         
               (9)
            
            
               Prilog VII. Uredbi (EZ) br. 882/2004 trebalo bi izmijeniti tako da se u njemu upućuje na referentni laboratorij Europske unije za konjsku kugu i bolest plavog jezika.
            
         
               (10)
            
            
               Kako bi se izbjegao prekid aktivnosti referentnog laboratorija Europske unije za bolest plavog jezika i novoimenovanom referentnom laboratoriju Europske unije osiguralo dovoljno vremena da postane potpuno operativan, primjereno je da se mjere predviđene ovom Uredbom primjenjuju od 1. siječnja 2019.
            
         
               (11)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Laboratorij Laboratorio Central de Veterinaria - Área de Sanidad Animal, Madrid, Španjolska, obavlja dužnosti i zadaće referentnog laboratorija Europske unije za konjsku kugu i bolest plavog jezika kako su utvrđene u Prilogu III. Direktivi 92/35/EEZ odnosno Prilogu II. točki B Direktive 2000/75/EZ.
   Članak 2.
   Prilog II. Direktivi 92/35/EEZ mijenja se u skladu s Prilogom I. ovoj Direktivi.
   Članak 3.
   Prilog II. točka A Direktive 2000/75/EZ mijenja se u skladu s Prilogom II. ovoj Direktivi.
   Članak 4.
   Prilog VII. Uredbi (EZ) br. 882/2004 mijenja se u skladu s Prilogom III. ovoj Uredbi.
   Članak 5.
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 1. siječnja 2019.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 16. ožujka 2018.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 157, 10.6.1992., str. 19.
   
   
      (2)  SL L 327, 22.12.2000., str. 74.
   
   
      (3)  SL L 165, 30.4.2004., str. 1.
   
   
      PRILOG I.
      U Prilogu II. Direktivi 92/35/EEZ naziv i podatci za kontakt laboratorija zamjenjuju se sljedećim:
      
         
                     „Laboratorio Central de Veterinaria - Área de Sanidad Animal
                  
               
                     Ctra. M-106, P.K. 1,4
                  
               
                     28110 Algete (Madrid)
                  
               
                     ESPAÑA”.
                  
               
   
   
      PRILOG II.
      U Prilogu II. točki A Direktive 2000/75/EZ naziv i podatci za kontakt laboratorija zamjenjuju se sljedećim:
      
         
                     „Laboratorio Central de Veterinaria - Área de Sanidad Animal
                  
               
                     Ctra. M-106, P.K. 1,4
                  
               
                     28110 Algete (Madrid)
                  
               
                     ESPAÑA”.
                  
               
   
   
      PRILOG III.
      Dio II. Priloga VII. Uredbi (EZ) br. 882/2004 mijenja se kako slijedi:
      
                  1.
               
               
                  Točke 2. i 9. brišu se.
               
            
                  2.
               
               
                  Dodaje se sljedeća točka 21.:
                  „21.   Referentni laboratorij EU-a za konjsku kugu i bolest plavog jezika
                  
                  
                              Laboratorio Central de Veterinaria - Área de Sanidad Animal
                           
                        
                              Ctra. M-106, P.K. 1,4
                           
                        
                              28110 Algete (Madrid)
                           
                        
                              ESPAÑA”.